钦定古今图书集成/理学汇编/字学典/第009卷 > 《科斗文字赋》张玉相
## 钦定古今图书集成/理学汇编/字学典/第009卷 > 《科斗文字赋》张玉相

鸿灵幽纷，寥廓无闻；气机浑沦，坱圠无垠。迨夫清浊，
凝元黄分。龙飞章而结绮，凤交彩而腾文。英英粲烂，
空翔蜚云；玉枝纵横，齐荣敷芬。于斯时也，孰为错书，
孰为典坟？有圣继立，知超乎群。仰观俯察，聿宣人文。
默启天秘，象形而作。爰著简编，心妙制约。仓灵夜震，
柔祇昼愕。音协义立，非假非凿。启瞆聋，昭冥漠，如星
“辰之经纬，如图书之参错。”故虽科斗之名，而实蝌虬
之形。首粗而锐，尾纤而轻；体宏内密，亦员而成。历落
虫缀，参差雁行。尧舜之道，假此以著；帝王之治，由兹
而传。授受心法，可发幽赜；纪载事实，可垂万年。可仿
可录，可刊可镌。岐者如股，属者如联；镇者如锤，下者
如悬。曲而非蚓，繁而非蚿；劲而欲虿，活而欲蠉。虽拟
乎物，亦象乎天；虽简而古，亦秀而妍。然后知圣人之
制作，深有功于世教。彼赤文绿字，何足比其万分。奈
何朴散淳漓，世迁时易，方音随讹，字画非式。或更于
史臣之手，或译于大行人之职。委曲兮修蛇，隐约兮
鸟迹。迨习熟之既纯，有古人之不识。孰知天之未丧
斯文兮，犹幸遗于孔壁。虽开端肇始之伟功，旷万古
而一日。呜呼！守太元者，素高奇字，观舞剑者，或得学
书。虽变化之叵测，竟科斗之何如。此吾观《仓颉篇》之
文，而叹作者之圣功，与天地同符也。